Here is a page extracted from Wikipedia that may contain CSS, HTML, and a lot of unformatted text.

Title: Limo
Content: Este articlo ye lo sedimento y la particla sedimentaria; pa atros significaus de la palabra limo u lemo vaiga a limo (desambigación).
O limo, lemo u llim ye un sedimento con particlas de mida entre l'arena y l'archila, con un diametro entre 0,002 mm y 0,06 mm. Ye un sedimento clastico incoderent que lo trasportan en suspensión os ríos y l'aire.

En a val d'Ebro os limos son un sedimento tipico d'as vals con fondón plan y s'ha interpretau que ye d'orichen eolico, encara que no ye seguro.

En bel río como o Nilo, o limo sedimentaba en as riberas dimpués d'as creixidas anyals y yeran un terreno fértil y graso pa l'agricultura, dica que ixo ha deixau de desvenir-se por la construcción de presas que retienen sedimentos en os entibos.
 
Por no tener cohesión, ye un terreno problematico pa edificar. En obras d'arquitectura u incheniería cal fer sistemas especials de cimentación.

Etimolochía 
A palabra "limo" u "lemo" provién d'o latín LĪMUS con igual significau. A palabra "limo" se documenta en aragonés medieval en o "Libro d'el Trasoro":

Tamién en romanz navarro en un inventario de biens d'a Ilesia de Santa María de Sangüesa:

En aragonés actual u parlas altoaragonesas pervive a palabra lemo u llim especializada pa designar a algas u atros sers vivos fotosinteticos que dan una textura viscosa y humida que dan un aspecto mucoso a lo fondón d'o cuerpo d'augua a on viven fendo un biofilm. Un uso pareixiu ha sobreviviu como "limo" en o Baixo Aragón pa dicir a l'alga d'augua dulza Cladophora por o menos en Torrociella d'Alcanyiz y Castelserás, que manimenos flota en l'augua, ye clarament macroscopica u no influye en a textura d'o fondón.

Sobre tot en plural lemos (u en benasqués llims) se fa referencia a cierto tipo de secrecions vachinals d'animals en chestación, y d'astí o verbo frecuentativo lemiar u llimiar pa referir-se a la producción de secrecions vachinals mientres lo celo u enantes de parir.

En castellano d'Aragón a palabra limo se documenta tamién en as compleganzas de Xalón y Xiloca con o significau de materials fins que deixan las auguas y correspondient en o mesmo mapa a buro de ciertas localidaz altoaragonesas occidentals (como extensión lexica d'o significau que se documenta en atro mapa de l'atlas), y tarquín de ciertas localidaz altoaragonesas orientals y aragonés centro-occidentals.

Referencias 

Sedimentos
Edafolochía